text: ERC proposa als partits un acord perquè només assisteixin als mítings les persones del mateix municipi
  Primer pla del vicepresident Pere Aragonès.
  El vicepresident del Govern amb funcions de president i candidat d'ERC, Pere Aragonès, proposa a la resta de partits arribar a un acord perquè només assisteixin presencialment als mítings les persones del mateix municipi. En una entrevista a La Xarxa, Aragonès ha avançat que la seva formació plantejarà aquesta proposta a la taula de partits que es reuneix demà dijous, el dia que comença la campanya del 14-F. «Els de fora el municipi que es connectin a través d'internet. Així evitarem una batalla judicial i fem un acord de sentit comú entre forces polítiques. Estic convençut que els altres partits hi estaran d'acord», ha conclòs.
  Aragonès ha afirmat que entén «perfectament» que hi hagi persones que no comprenguin per què segons la llei es poden saltar el confinament municipal per anar a un míting electoral i, en canvi, no ho poden fer per les altres activitats. I ha apostat per aplicar el «sentit comú» allà on no arribin els tribunals perquè, segons ha dit, no es pot entrar a discutir aquesta qüestió amb els tribunals.
  «Als mítings, que ja seran amb poca gent, complint l'aforament i amb registre previ, que hi vagin només les persones del municipi i la resta que s'hi connecti a través d'internet», ha defensat. Es tracta, segons el candidat d'ERC, d'acordar entre els partits unes «normes de campanya» i s'ha mostrat convençut que es podrà arribar a un acord perquè «en un moment de pandèmia les maneres de fer campanya han de canviar».
  Preguntat per si es pot prohibir anar a un míting a una persona d'un altre municipi, Aragonès ha explicat que com que hi haurà registre previ dels assistents, ERC dirà als que no siguin del municipi que no hi vagin i es connectin per streaming. «No cal entrar en prohibicions perquè sinó els tribunals es posaran pel mig», ha argumentat.
  De fet, ha recordat que ERC no volia fer campanya electoral ara en plena tercera onada però davant la situació en què els tribunals obliguen a fer eleccions el 14-F, Aragonès ha apostat per «posar sentit comú i responsabilitat allà on no arriben les lleis».
  Comenta el contingut : ERC proposa als partits un acord perquè només assisteixin als mítings les persones del mateix municipi